 Ego Guichardus Dei gratia lugdunensis archiepiscopus, apostolicę Sedis legatus, universis fidelibus in perpetuum. Notum fieri volumus presentibus et futuris quod Philippus abbas sancti Benigni divionensis et monachorum ęcclęsię suę conventus concesserunt ęcclesię cisterciensi domum que dicitur Ducissę et vineam et pratum cum tota adjacenti possessione sicut dux Hugo et ducissa Matildis tenuerant de ęcclesia sancti Benigni et tam idem dux et ducissa quam filius eorum Oddo Cistercii ęcclesię, salvo jure ęcclesię sancti Benigni, donaverant, sine cujus assensu nulla alia ęcclesia illam possessionem poterat optinere. Itaque, per manum nostram et venerabilium fratrum et coepiscoporum nostrorum Gauterii lingonensis et Petri cabilonensis, abbas Philippus et ecclesia sancti Benigni totam illam possessionem ęcclesię cisterciensi concesserunt, liberam et quietam ab omni prestatione decimarum vel alterius consuetudinis aut pensionis, sub annuo censu tamen XLa solidorum divionensium monetę solvendo in mense martio sine occasione aliqua, ea die qua voluerint fratres cistercienses. Quod, si infra mensem illum census solutus non fuerit, licebit ęcclesie sancti Benigni et pignus tollere, sicut de aliis censualibus terris fieri solet et censum suum, si voluerit, cum legitima emendatione exigere. Eo quoque tenore et sub ea conditione concessa est fratribus Cistercii ipsa possessio, ut neque ecclesiam neque cimiterium neque molendinum vel fullonem vel etiam furnum vel batandos ad corticem pulverizandum ibi construant neque piscationem aquę habeant sed ipsam aquam, si voluerint, per domum vel circa eam divertant sine aliqua tamen elevatione alicujus clusę vel quolibet aquę retinaculo. Hoc etiam convenit inter utrasque ęcclesias, ut, si quas deinceps possessiones in eadem villa divionensi, vel in territorio ejus, cisterciensis ęcclesia quocumque modo adquisierit ad jus ęcclesię sancti Benigni pertinentes, nichil perdat ęcclesia sancti Benigni de jure quod in eis prius habebat, sed sicut reddebant prius qui eas tenuerant et censum et decimas et alias consuetudines ęcclesia Cistercii exsolvat. Ut autem hęc omnia inviolabiliter imperpetuum observentur, sigilli nostri impressione et sigillis predictorum episcoporum sed et probabilium personarum subscriptione presentem cartam signari fecimus et muniri. S’ Gauterii episcopi lingonensis. S’ Petri episcopi cabilonensis. S’ Philippi abbatis sancti Benigni. S’ Alexandri abbatis Cistercii. S’ Willermi abbatis de Firmitate. S’ Hervei abbatis u[n]gneiacensis. S’ Garnerii. S’ Gerardi lingonensis archidiaconorum. S’ Walterii decani cabilonensis. S’ Beraldi archipresbiteri de Sendrens. S’ Hugonis remensis clerici nostri. Actum Divione, anno ab incarnatione Domini M°.C°.LXXI°.